作者：刘过
词牌/韵律：贺新郎

paragraphs: 多病刘郎瘦。
最伤心、天寒岁晚，客他乡久。
大舸翩翩何许至，元是高阳旧友。
便一笑、相欢携手。
为问武昌城下月，定何如、扬子江头柳。
追往事，两眉皱。
烛花细翦明於昼。
唤青娥、小红楼上，殷勤劝酒。
昵昵琵琶恩怨语，春笋轻笼翠袖。
看舞彻、金钗微溜。
若见故乡吾父老，道长安、市上狂如旧。
重会面，几时又。